|  |
| --- |
| Melanie C |
|  
Mel C, Spice Girls koncerto Wembley stadione metu, 2019 m. |
| Biografija |
| Pilnas vardas | Melanie Jayne Chisholm |
| Dar žinomas | Sporty Spice, Mel C |
| Gimė | 1974 m. sausio 12 d. (49 metai)Jungtinė Karalystė Liverpulis, Anglija |
| Veikla | dainininkė, dainų autorė, DJ, teatro aktorė |
| Įrašų kompanija | Virgin Records, Red Girl |
| Susijusi veikla | Spice Girls |
| Svetainė | MelanieC.net |

**Melanie Jayne Chisholm** (scenoje žinoma, kaip **Melanie C** arba **Mel C**, g. 1974 m. sausio 12 d.) – britų dainininkė, dainų autorė, legendinės merginų grupės Spice Girls narė. Mel C yra vienuolikos Nr.1 singlų Jungtinėje Karalystėje bendraautorė. 

Muzikinę karjerą Melanie (dar žinoma *Sporty Spice* pravarde) pradėjo fenomenalaus populiarumo sulaukusioje merginų muzikos grupėje Spice Girls, pardavusioje per 100 mln. įrašų. Kaip solistė Melanie C debiutavo 1998 m. kai kartu su Kanados roko žvaigžde Bryan Adams išleido pirmąjį, atskirai nuo grupės, singlą „When You‘re Gone". Dainai tapus dideliu hitu, įgavusi drąsos ir pasitikėjimo, Melanie ryžosi pradėti solinę karjerą. Norėdama atrasti savo asmeninį skambesį dainininkė ėmė bendradarbiauti su Beastie Boys, Red Hot Chili Peppers ir Madonnos prodiuseriais – Rick Rubin, William Orbit, Rick Nowels. 1999 m. pabaigoje pasirodęs debiutinis Mel C albumas „Northern Star" sulaukė itin didelės sėkmės, albumo visame pasaulyje buvo parduota daugiau nei 3 mln. kopijų, o singlai „Never Be The Same Again" ir „I Turn To You" tapo Nr.1 hitais. Po pasaulinio „Northern Star" koncertų turo Melanie sugrįžo į įrašų studiją ir 2003 m. pristatė antrąjį solo albumą pavadinimu „Reason". 2004 m. dainininkė įkūrė nepriklausomą įrašų kompaniją „Red Girl Records". Pirmuoju „Red Girl Records" leidiniu tapo 2005 m. balandį pasirodęs trečiasis Mel C solinis albumas „Beautiful Intentions". Albumo singlas „First Day of My Life" tapo vienu perkamiausiu 2005 metų singlu Europoje. Po „Beautiful Intentions", su „Red Girl Records", Melanie C išleido dar penkis albumus. Už solinę veiklą dainininkė buvo nominuota Brit Awards, MTV EMA, Ivor Novello apdovanojimams.

Dainininkė taip pat yra pasižymėjusi vaidmenimis teatre, miuzikluose „Blood Brothers" (2009–2010 m.), „Jesus Christ Superstar" (2012–2013 m.), šiuolaikinio šokio spektaklyje „How Did We Get Here?" (2023 m.). Už vaidmenį „Blood Brothers" pastatyme Chisholm buvo nominuota Laurence Olivier apdovanojimui.

Savo gyvenimą Melanie C aprašė autobiografinėje knygoje „Who I Am: My Story", kurioje atvirai papasakojo apie savo vaikystę, šlovę, valgymo sutrikimus, kovą su depresija.

Diskografija
------------

### Solo

Melanie C albumas „Northern Star"
* *Northern Star* (1999)
* *Reason* (2003)
* *Beautiful Intentions* (2005)
* *This Time* (2007)
* *The Sea* (2011)
* *Stages* (2012)
* *Version of Me* (2016)
* *Melanie C* (2020)

### Spice Girls

* *Spice* (1996)
* *Spiceworld* (1997)
* *Forever* (2000)
* *Greatest Hits* (2007)

Filmografija
------------

* *Spice World* (1997)

Bibliografija
-------------

* *Who I Am: My Story* (autobiografija) (2022)

Nuorodos
--------

|  |  |
| --- | --- |
|  | **Vikiteka: Melanie C** – vaizdinė ir garsinė medžiaga  |

* Oficialus puslapis